RO Jurnalul Oficial al Uniunii Europene C 126/42

Avizul Comitetului Regiunilor – Propunerea de regulament de modificare a Regulamentului privind transferurile de deșeuri

2014/C 126/11

I. RECOMANDĂRI POLITICE

COMITETUL REGIUNILOR

Observații generale

1. consideră că expedierile de deșeuri reprezintă unul dintre domeniile cele mai importante ale legislației în materie de deșeuri în care este necesară o aplicare mai strictă. În unele state membre, expedierile de deșeuri sunt controlate corespunzător, însă acest lucru nu este valabil în alte țări, ceea ce duce la fenomenul cunoscut sub numele de port hopping (exporturi ilegale de deșeuri prin țările cu cele mai puține controale). Există dovezi clare că au loc expedieri ilegale de deșeuri, care încalcă în mod direct Convenția de la Basel și Regulamentul privind transferurile de deșeuri (WSR), în special în ceea ce privește exporturile de deșeuri periculoase [cum ar fi deșeurile de echipamente electrice și electronice, DEEE)] în afara OCDE, sub eticheta de „reutilizare”, precum și exporturi de deșeuri nepericuloase către țări în curs de dezvoltare, în vederea eliminării sau tratării în condiții necorespunzătoare din punct de vedere ecologic;

2. ia notă de faptul că inspecțiile realizate de IMPEL-TFS (1) împreună cu 22 de state membre au constatat 863 de încălcări ale normelor în vigoare dintr-un total de 3 454 de expedieri, ceea ce reprezintă o rată de nerespectare de 25%;

3. subliniază că un control eficient al aplicării Regulamentului privind transferurile de deșeuri ar contribui la: — beneficii financiare prin evitarea costurilor de depoluare și de repatriere; — stabilirea unor condiții de concurență echitabile la nivel european și mondial bazate pe standarde ridicate în materie de reciclare; — preîntâmpinarea unor efecte grave asupra sănătății și mediului, cauzate de aruncarea deșeurilor expediate în mod ilegal sau tratarea acestora în instalații neconforme în țările de destinație; — promovarea unor activități de sortare și reciclare de bună calitate, inclusiv pentru deșeurile periculoase, în cadrul UE, ceea ce contribuie la îndeplinirea obiectivelor Inițiativei UE privind utilizarea eficientă a resurselor și la creșterea economică și crearea de locuri de muncă în sectorul UE de tratare a deșeurilor; — evitarea exporturilor ilegale de materii prime secundare valoroase, care contravine obiectivelor Inițiativei UE privind materiile prime; — asigurarea atingerii obiectivelor UE în materie de colectare cuantificată, valorificare și reciclare [de exemplu a celor cuprinse în directivele privind DEEE, vehiculele scoase din uz (VSU), ambalajele sau bateriile];

4. consideră benefică organizarea unor controale „în amonte”, la producătorii și colectorii de deșeuri, astfel încât să se reducă presiunea în porturi;

5. face apel pentru o cooperare strânsă și activă între industria de gestionare a deșeurilor și a resurselor, întrucât reducerea expedierilor ilegale este în beneficiul întreprinderilor UE din sectorul de tratare a deșeurilor, care utilizează metode raționale din punct de vedere ecologic;

6. ia notă de rezultatul consultării publice privind modificările propuse, în care 90% din părțile interesate și-au exprimat sprijinul pentru o acțiune legislativă a UE cu privire la expedierile de deșeuri;

Planificarea controalelor expedierilor de deșeuri

7. întâmpină cu satisfacție obligația propusă cu privire la planificarea controalelor, inclusiv definirea conținutului obligatoriu, aplicabil la nivelul întregii UE, în vederea promovării unei planificări regulate și coerente a controalelor în toate statele membre. O planificare corespunzătoare a controalelor va ajuta autoritățile să-și sporească capacitatea de a desfășura controale eficiente;

8. observă că o aplicare necorespunzătoare a legii într-un stat membru poate duce la eforturi și costuri suplimentare într-un alt stat membru; prin urmare statele membre au un interes comun în dezvoltarea unor proceduri de control armonizate și în îmbunătățirea colaborării și a schimbului de informații peste frontiere;

9. reamintește că planurile de control reprezintă un element esențial al orientărilor IMPEL privind controalele referitoare la expedierile de deșeuri (2), însă atrage atenția asupra necesității ca alocarea de personal în vederea planificării controalelor să nu ducă la reducerea resurselor de personal disponibile pentru efectuarea controalelor;

10. susține propunerea ca planurile de control să acopere întreaga zonă geografică a statului membru în cauză, însă sugerează adăugarea unui text care să permită ca acestea să fie realizate la nivel regional;

11. solicită ca planurile să includă și obiective cuantificabile, în concordanță cu bunele practici existente, astfel încât să se asigure evaluarea performanței de către factorii de decizie;

12. susține cu fermitate dispoziția referitoare la includerea în planurile de control a unei evaluări a riscului cu privire la fluxuri concrete de deșeuri și sursele de expedieri ilegale, utilizând date bazate pe informații oficiale susținute de organele de poliție, și încurajează autoritățile competente să aplice recomandările IMPEL în această privință, pentru a prioritiza mai bine utilizarea resurselor limitate în materie de control;

13. consideră că expedierile pe căile navigabile ar trebui, la rândul lor, să facă parte din planurile de control, după cum recomandă IMPEL;

14. solicită Comisiei să implementeze un tabel de conversie între codurile vamale și codurile de deșeuri, astfel încât codurile tarifare internaționale utilizate de autoritățile vamale să poată fi utilizate pentru selectarea expedierilor cu risc ridicat, în vederea controlului;

Publicarea planurilor de control

15. împărtășește preocupările exprimate de Consiliu (3) potrivit cărora publicarea planurilor de control ar putea fi în favoarea celor implicați în expedierile ilegale de deșeuri. De aceea, consideră că ar trebui publicate planuri de control la nivel strategic, și nu la nivel operațional;

16. recunoaște că autoritățile locale și regionale au o obligație de diligență în raport cu cetățenii lor, trebuind să se asigure că materialele stocate pe teritoriul lor în vederea reutilizării, reciclării, valorificării sau eliminării sunt gestionate cu respectarea mediului și a sănătății umane. Cooperarea activă a cetățenilor în cadrul sistemelor de reciclare și de gestionare a deșeurilor este afectată negativ atunci când devin conștienți de efectele nefaste asupra mediului înconjurător pe care le generează tratarea deșeurilor expediate în mod ilegal;

17. prin urmare, solicită publicarea unui raport anual referitor la controalele desfășurate, rezultatele acestor controale și eventualele sancțiuni aplicate;

Inversarea sarcinii probei

18. salută propunerea de a solicita expeditorului să dovedească că un articol care este exportat în vederea unei presupuse reutilizări este pe deplin funcțional. Este cazul echipamentelor electrice și electronice (EEE) [și nu al deșeurilor de echipamente electrice și electronice (DEEE)] și al vehiculelor [nu al vehiculelor scoase din uz (VSU)]. Inversarea sarcinii probei ar trebui să ajute autoritățile de control să identifice exporturile ilegale de articole care nu mai funcționează, adică de deșeuri, care, altfel, ar putea fi destinate unei reciclări sau tratări neconforme în afara UE. Astfel de articole ar trebui tratate într-o instalație europeană, pentru a se evita pierderea de materii prime valoroase și pentru a se asigura protecția mediului și a sănătății persoanelor din țările terțe;

19. salută propunerea ca, în cazul expedierilor destinate valorificării care sunt suspectate a fi ilegale, autoritatea competentă să poată solicita expeditorului dovada metodelor de tratare, a tehnologiilor și a normelor care se vor aplica la destinație. De asemenea, consideră că această posibilitate ar trebui introdusă pentru toate expedierile relevante în temeiul Regulamentului privind transferurile de deșeuri și că destinația finală pentru reciclare ar trebui publicată pentru a se spori transparența și încrederea cetățenilor în lanțul deșeurilor și al resurselor;

Schimbul electronic de date

20. susține dezvoltarea unui schimb electronic de date pentru expedierile de deșeuri, care să ducă la constituirea unei baze de date sigure pentru declararea electronică a expedierilor, care să-i includă pe expeditor, pe transportator, pe comercianți, precum și destinația finală a materialelor, și subliniază importanța unei consultări ample cu autoritățile locale și regionale și alte părți interesate pe durata pregătirii acesteia;

21. susține că la o astfel de bază de date ar trebui să aibă acces toate autoritățile publice relevante (inspectorate de mediu, autorități vamale, poliție) și că ar trebui să includă rezultatele controalelor, astfel încât să ajute autoritățile să-și organizeze controalele în mod țintit;

22. observă că patru țări utilizează deja un schimb electronic de date pentru notificarea deșeurilor (4), estimându-se că aplicarea acestuia la nivelul întregii UE ar putea duce la economii de peste 40 de milioane EUR pe an la nivelul cheltuielilor administrative ale întreprinderilor (5), și că Grupul la nivel înalt privind povara administrativă a solicitat utilizarea lui de către toate statele membre;

Alte aspecte

23. reiterează că o acțiune esențială complementară modificării Regulamentului privind transferurile de deșeuri o constituie continuarea consolidării IMPEL, prin asigurarea unui sprijin financiar corespunzător pe termen lung, astfel încât IMPEL să recurgă mai sistematic la controalele inter pares și să se intensifice activitatea acesteia de identificare și împărtășire a bunelor practici, cu extinderea în continuare a rețelei la nivelurile local și regional (6);

24. reiterează invitația lansată Comisiei Europene de a propune un cadrul legislativ general la nivelul UE privind controalele și supravegherea în domeniul protecției mediului, care să includă și competențe de control pentru Comisia Europeană, de a susține rolul autorităților locale și regionale în punerea în aplicare a legislației de mediu a UE, de a reduce concurența neloială generată de regimuri de control diferite sau de absența acestora și de a asigura echitate în cadrul acțiunilor în justiție (7);

Subsidiaritate, proporționalitate și o mai bună reglementare

25. reamintește faptul că politica în domeniul protecției mediului este un domeniu de competență partajată între UE și statele membre, prin urmare se aplică principiul subsidiarității;

26. subliniază că expedierile de deșeuri sunt internaționale și că, fără o punere în aplicare și un control al aplicării legislației identice în toate statele membre, nu vor putea exista condiții de concurență egale și nu se vor putea gestiona riscurile pentru sănătatea umană și pentru mediu; de aceea, consideră că este necesară o acțiune la nivelul UE;

27. insistă asupra necesității de a se ține pe deplin seama de consecințele pe care implementarea schimbului electronic de date prin intermediul unui act delegat al Comisiei le-ar putea avea asupra competențelor autorităților locale și regionale. De aceea, trebuie ca autoritățile locale și regionale sau reprezentanții acestora trebuie consultați în mod direct înainte de prezentarea oricărui act delegat;

II. RECOMANDĂRI DE AMENDAMENTE

Amendamentul 1

COM(2013) 516 final, articolul 1 alineatul (2) – Regulamentul (CE) nr. 1013/2006, art. 26, alineat nou, (5)

Expunere de motive

Trebuie să aibă loc consultări corespunzătoare, inclusiv la nivel de experți ai autorităților locale și regionale competente. Există un „ghișeu unic” în domeniul vamal pentru înregistrarea declarațiilor, precum și un altul pentru transporturile maritime. Informațiile trebuie să fie accesibile pentru toate agențiile relevante (de exemplu, poliție, autorități vamale, organe de control și autorități portuare).

Amendamentul 2

COM(2013) 516 final, articolul 1 alineatul (3) litera (b) – Regulamentul (CE) nr. 1013/2006, art. 50, introducerea unui alineat nou, (2a)

Textul propus de Comisie Amendamentul CoR Statele membre se asigură că autoritățile lor competente întocmesc planuri pentru controalele care au ca scop verificarea respectării prezentului regulament. Planurile trebuie să acopere întreaga zonă geografică a statului membru în cauză și se aplică tuturor controalelor expedierilor de deșeuri efectuate în conformitate cu alineatul (2), inclusiv controalelor unităților și întreprinderilor, ale transporturilor rutiere și feroviare și ale loturilor expediate din porturi. Planurile trebuie să includă următoarele: Statele membre se asigură că autoritățile lor competente întocmesc planuri pentru controalele care au ca scop verificarea respectării prezentului regulament. Planurile trebuie să acopere întreaga zonă geografică a statului membru în cauză, la nivelurile corespunzătoare, asigurându-se coordonarea planurilor de control în cazurile în care sunt elaborate mai multe astfel de planuri, și se aplică tuturor controalelor expedierilor de deșeuri efectuate în conformitate cu alineatul (2), inclusiv controalelor unităților și întreprinderilor, ale transporturilor rutiere și feroviare și ale loturilor expediate din porturi. Planurile trebuie să includă următoarele: a) strategia și obiectivele controalelor expedierilor de deșeuri, cu menționarea resurselor umane, financiare și de altă natură care sunt necesare; (a) strategia și obiectivele controalelor expedierilor de deșeuri, cu obiective cuantificabile și cu menționarea resurselor umane, financiare și de altă natură care sunt necesare; (b) o evaluare a riscurilor care să acopere fluxuri de deșeuri concrete și surse concrete ale expedierilor ilegale și să țină cont de date bazate pe informații oficiale, cum ar fi anchete de poliție și analize ale activităților infracționale; (b) o evaluare a riscurilor care să acopere fluxuri de deșeuri concrete și surse concrete ale expedierilor ilegale și să țină cont de date bazate pe informații oficiale, cum ar fi anchete de poliție și analize ale activităților infracționale; (c) priorități și o descriere a modului în care acestea au fost alese pe baza strategiilor, a obiectivelor și a evaluării riscurilor; (c) priorități și o descriere a modului în care acestea au fost alese pe baza strategiilor, a obiectivelor și a evaluării riscurilor; (d) informații privind numărul și tipul de controale planificate ale instalațiilor de deșeuri, ale transporturilor rutiere și feroviare și ale loturilor expediate din porturi; (d) informații privind numărul și tipul de controale planificate ale instalațiilor de deșeuri, ale transporturilor rutiere, și feroviare, aeriene și pe căi navigabile, precum și ale loturilor expediate din porturi, pe baza evaluării riscului și a priorităților; (e) repartizarea sarcinilor între autoritățile implicate în controlul expedierilor de deșeuri; (e) repartizarea sarcinilor între autoritățile implicate în controlul expedierilor de deșeuri; (f) mijloacele de cooperare între diferitele autorități care participă la controale; (f) mijloacele de cooperare eficientă și eficace între diferitele autorități care participă la controale; (g) o evaluare a nevoilor de pregătire a inspectorilor cu privire la chestiuni tehnice sau juridice legate de gestionarea deșeurilor și de expedierea deșeurilor și dispoziții privind programele de pregătire regulate. (g) o evaluare a nevoilor de pregătire a inspectorilor cu privire la chestiuni tehnice sau juridice legate de gestionarea deșeurilor și de expedierea deșeurilor și dispoziții privind programele de pregătire regulate. (h) o strategie de comunicare și de promovare a respectării dispozițiilor, care să-i implice pe operatorii reglementați, precum și publicul larg; și (i) informații despre modul în care operatorii reglementați și publicul larg își pot comunica motivele de îngrijorare unei agenții competente (denunțare). Planurile se reexaminează cel puțin o dată pe an și, dacă este cazul, se actualizează. Reexaminarea trebuie să evalueze în ce măsură au fost realizate obiectivele și alte elemente ale planurilor. Planurile se reexaminează cel puțin o dată pe an și, dacă este cazul, se actualizează. Reexaminarea trebuie să evalueze în ce măsură au fost realizate obiectivele și alte elemente ale planurilor. Planurile se publică de către autoritatea competentă în conformitate cu Directiva 2003/4/CE a Parlamentului European și a Consiliului din 28 ianuarie 2003 privind accesul publicului la informațiile despre mediu[ (8)]. Prezentarea generală strategică a p Planurile or se publică de către autoritatea competentă în conformitate cu Directiva 2003/4/CE a Parlamentului European și a Consiliului din 28 ianuarie 2003 privind accesul publicului la informațiile despre mediu[ (9)], rămânând disponibilă publicului în permanență, inclusiv în format electronic. Statele membre se asigură că rezultatele controalelor desfășurate în temeiul planurilor menționate în prezentul articol, orice acțiune corectivă adoptată de autoritățile competente ca urmare a controalelor, numele agenților economici implicați în expedierile ilegale, precum și sancțiunile aplicate sunt în permanență accesibile publicului, inclusiv în format electronic.

Expunere de motive

În unele state membre, fiecare regiune este responsabilă de elaborarea propriului plan de control și, din acest motiv, aceste planuri trebuie coordonate astfel încât să fie acoperită întreaga zonă geografică. Includerea unor obiective cuantificabile ar fi în acord cu bunele practici existente în statele membre și contribuie la asigurarea evaluării eficacității planului de control de către factorii de decizie. Căile navigabile și transportul aerian trebuie și ele introduse, întrucât reprezintă o altă modalitate de transport al deșeurilor. Industria resurselor și a deșeurilor, ca și publicul larg pot juca un rol în asigurarea respectării reglementărilor privind expedierile de deșeuri și ar trebui să aibă posibilitatea de a-și comunica motivele de îngrijorare, în interes public, unei agenții competente, fără teama de hărțuire sau represalii. Trebuie să se menționeze în mod explicit că numărul și tipul controalelor trebuie bazate pe evaluarea riscurilor și pe prioritățile menționate la literele (b) și (c). Publicarea rezultatelor controalelor este necesară pentru a demonstra că regulamentul a fost pus în aplicare și pentru a menține încrederea cetățenilor în gestionarea deșeurilor. Ar trebui publicată numai o prezentare generală strategică cu privire la planurile de control, întrucât publicarea unor informații mai detaliate ar putea fi în favoarea persoanelor care încearcă să evite controlul expedierilor.

Amendamentul 3

Regulamentul (EC) nr. 1013/2006, articolul 50 alineatul (5)

Textul propus de Comisie Amendamentul CoR Comisia nu propune nicio modificare la textul actual al articolului 50 alineatul (5) din Regulamentul (CE) nr. 1013/2006. Propunere de modificare a textului actual al articolului 50 alineatul (5) din Regulamentul (CE) nr. 1013/2006: Statele membre cooperează bilateral sau și multilateral pentru a facilita prevenirea și depistarea transferurilor ilegale. Ele fac schimb de informații cu privire la expedierile de deșeuri și își împărtășesc cunoștințele în domeniul măsurilor de conformare. În acest scop, Comisia înființează o platformă comună, la care participă toate statele membre.

Expunere de motive

În momentul de față, cooperarea se face pe baze voluntare, iar țări membre a căror prezență este esențială lipsesc. Expedierile transfrontaliere ilegale nu pot fi combătute decât dacă toate statele membre lucrează împreună, din acest motiv fiind necesară crearea unei platforme comune.

Bruxelles, 30 ianuarie 2014 Președintele Comitetului Regiunilor Ramón Luis VALCÁRCEL SISO

(1) Rețeaua pentru punerea în aplicare și respectarea legislației din domeniul mediului (IMPEL) – grupul „transporturi transfrontaliere de deșeuri”.

(2) IMPEL (2012) Doing the right thing for waste shipment inspections.

(3) Consiliul Mediu, 14 octombrie 2013.

(4) European Data Interchange for waste notification (EUDIN).

(5) Comisia Europeană, Grupul la nivel înalt al părților interesate independente privind povara administrativă (2009): Avizul Grupului la nivel înalt – Reducerea poverii administrative – domeniul prioritar „protecția mediului”.

(6) CdR1119/2012 fin.

(7) CdR 593/2013 fin, CdR 1119/2012 fin, CdR164/2010 fin.

(8) JO L 41, 14.2.2003, p. 26.

(9) JO L 41, 14.2.2003, p. 26.